NARIADENIE KOMISIE (ES) č. 950/2008
z 25. septembra 2008
o vydávaní dovozných povolení na ryžu v rámci colných kvót otvorených na čiastkové obdobie mesiaca september 2008 nariadením (ES) č. 327/98
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre niektoré poľnohospodárske produkty (nariadenie o jednotnej spoločnej organizácii trhov) (1),
so zreteľom na nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (2), a najmä na jeho článok 7 ods. 2,
so zreteľom na nariadenie Komisie (ES) č. 327/98 z 10. februára 1998 otvárajúce a stanovujúce správu určitých colných kvót na dovoz ryže a zlomkovej ryže (3), a najmä na jeho článok 5 prvý pododsek,
keďže:
(1)
Nariadením Komisie (ES) č. 327/98 sa otvorila a stanovila správa určitých colných kvót na dovoz ryže a zlomkovej ryže rozdelených podľa krajiny pôvodu a rozložených na viaceré čiastkové obdobia podľa prílohy IX k uvedenému nariadeniu a podľa nariadenia Komisie (ES) č. 60/2008 (4) [v nariadení (ES) č. 60/2008 sa vo februári 2008 otvorilo osobitné čiastkové obdobie pre colnú kvótu na dovoz bielenej a polobielenej ryže pochádzajúcej zo Spojených štátov amerických].
(2)
Čiastkové obdobie mesiaca september je tretím čiastkovým obdobím pre kvóty na ryžu stanovené v písmene d) článku 1 ods. 1 nariadenia (ES) č. 327/98 a štvrtým čiastkovým obdobím pre kvóty na ryžu pôvodom z Thajska, Austrálie a s iným pôvodom ako z Thajska, Austrálie a Spojených štátov, ktoré sú stanovené v písmene a) uvedeného odseku a piatym čiastkovým obdobím pre kvóty na ryžu pochádzajúcu zo Spojených štátov podľa písmene a) uvedeného odseku.
(3)
Z oznámenia podľa článku 8 písm. a) nariadenia (ES) č. 327/98 vyplýva, že pre kvóty s poradovými číslami 09.4116 - 09.4117 - 09.4119 - 09.4168 sa žiadosti podané počas prvých desiatich pracovných dní mesiaca september 2008 podľa článku 4 ods. 1 uvedeného nariadenia vzťahujú na množstvo, ktoré prekračuje dostupné množstvo. Je preto potrebné určiť, do akej miery sa môžu dovozné povolenia vydávať, stanovením koeficientu pridelenia, ktorý sa má uplatňovať na požadované množstvá v rámci príslušných kvót.
(4)
Z uvedeného oznámenia okrem iného vyplýva, že pre kvóty s poradovými číslami 09.4127 - 09.4128 - 09.4129 - 09.4112 sa žiadosti podané počas prvých desiatich pracovných dní mesiaca september 2008 podľa článku 4 ods. 1 nariadenia (ES) č. 327/98 vzťahujú na množstvo, ktoré je menšie alebo rovnaké ako dostupné množstvo.
(5)
Nevyužité množstvá kvót s poradovými číslami 09.4127 - 09.4129 - 09.4130 na čiastkové obdobie mesiaca september sa prenesú do nasledujúceho čiastkového kvótového obdobia do kvóty s poradovým číslom 09.4138 v súlade s článkom 2 nariadenia (ES) č. 327/98.
(6)
Pre kvóty s poradovými číslami 09.4138 a 09.4168 je preto potrebné určiť celkové dostupné množstvá na nasledujúce čiastkové kvótové obdobie v súlade s prvým pododsekom článku 5 nariadenia (ES) č. 327/98,
PRIJALA TOTO NARIADENIE:
Článok 1
1. Žiadostiam o dovozné povolenia na ryžu patriacu pod kvóty s poradovými číslami 09.4116 - 09.4117 - 09.4119 - 09.4168 uvedené v nariadení (ES) č. 327/98, podaným počas prvých desiatich pracovných dní mesiaca september 2008, sa vyhovie vydaním povolení na požadované množstvá upravené koeficientmi pridelenia určenými v prílohe k tomuto nariadeniu.
2. Celkové množstvá dostupné v rámci kvót s poradovými číslami 09.4138 a 09.4168 uvedených v nariadení (ES) č. 327/98 na nasledujúce čiastkové kvótové obdobie sú stanovené v prílohe k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. septembra 2008